**Helen Louise Maroulis** (s. 19. syyskuuta 1991 Rockville, Maryland) on yhdysvaltalainen painija. Hän on vapaapainin olympiavoittaja Riosta 2016 ja kaksinkertainen maailmanmestari.

Ura
---

Maroulis aloitti painiharrastuksen seitsemänvuotiaana. Uransa alussa hän joutui painimaan pääosin poikia vastaan. Korkeakouluiässä hän etsikin varta vasten kouluja, joilla olisi erillinen painijoukkue naisille. Maroulis opiskeli ensimmäisen yliopistovuotensa Missouri Baptist Universityssä ja siirtyi sitten Simon Fraser Universityyn Kanadaan. Hän voitti opiskeluvuosinaan neljästi Women’s Collegiate Wrestling Associationin (WCWA) mestaruuden.

Maroulis paini ensimmäisissä maailmanmestaruuskilpailuissaan vuonna 2008. Samana vuonna hän voitti pronssia nuorten maailmanmestaruuskilpailuissa 51 kg:n painoluokassa. Hän saavutti nuorten MM-kilpailuissa 55-kiloisissa pronssia 2010 ja hopeaa 2011. Vuonna 2011 Maroulis voitti Pan-Amerikan kisojen kultaa ja vuonna 2012 Pan-Amerikan-mestaruuden ja MM-hopeaa 55 kg:n sarjassa. Hän hävisi MM-loppuottelussa Saori Yoshidalle. Hän pyrki aiemmin jälkimmäisenä vuonna myös Lontoon olympialaisiin, mutta hävisi Yhdysvaltain karsinnoissa olympiapaikan Kelsey Campbellille. Vuonna 2014 Maroulis saavutti MM-pronssia ja vuonna 2015 ensimmäisen MM-kultansa. Hän voitti 55-kiloisten sarjan MM-loppuottelussa Irina Ologonovan pistein 11–0. Vuonna 2016 hän paini Rion olympialaisissa 53 kilon sarjassa ja saavutti kultaa. Maroulis voitti olympialaisten loppuottelussa lajia pitkään hallinneen Saori Yoshidan pistein 4–1. Hänestä tuli näin ensimmäinen painin olympiakultaa voittanut yhdysvaltalaisnainen.

Vuonna 2017 Maroulis saavutti toisen MM-kultansa. Hän voitti 58 kiloisten sarjan loppuottelussa Marwa Amrin pistein 11–0. Hänen muutkaan vastustajansa eivät saaneet turnauksessa häntä vastaan yhtään pistettä. Myöhempinä vuosina Maroulisin uraa ovat haitanneet loukkaantumiset. Hän sai tammikuussa 2018 Intiassa käydyssä turnauksessa uransa toisen aivotärähdyksen, millä oli pitkäaikaisia terveysvaikutuksia. Myöhemmin samana vuonna hänellä todettiin myös traumaperäinen stressihäiriö. Maroulis paini saman vuoden lokakuussa MM-kilpailuissa, joissa hävisi avauskierroksella Alyona Kolesnikille. Hän sai ottelussa leikkaushoitoa vaatineen olkapäävamman. Hän kilpaili seuraavan kerran lähes puolitoista vuotta myöhemmin, helmikuussa 2020.

Maroulis saavutti vuodelle 2021 siirretyissä Tokion olympialaisissa pronssia 57 kg:n painoluokassa: Hän voitti samana vuonna 57-kiloisten maailmanmestaruuden kukistettuaan loppuottelussa intialaisen Anshu Malikin. Hän saavutti samassa sarjassa MM-hopeaa Belgradissa 2022 ja MM-pronssia niin ikään Belgradissa 2023.

Yksityiselämä
-------------

Helen Maroulis on puoliksi kreikkalainen. Hänen isänsä Yiannis Maroulis (Giánnis Maroúlis) on kotoisin Kálamoksen saarelta ja muutti perheensä mukana Yhdysvaltoihin 1960-luvun lopulla.

Lähteet
-------

1. 1 2 3 4  Helen Maroulis Biography *TeamUSA.org*. Viitattu 3.4.2021. (englanniksi)
2. ↑  Helen Louise MAROULIS *Olympic.org*. Viitattu 3.4.2021. (englanniksi)
3. ↑  Helen Maroulis talks women’s wrestling *Olympic.org*.  7.3.2015. Viitattu 3.4.2021. (englanniksi)
4. 1 2  Blockus, Gary R.: Olympic Champion Helen Maroulis Dominates En Route To Second Wrestling World Title *TeamUSA.org*.  23.8.2017. Viitattu 3.4.2021. (englanniksi)
5. 1 2  Pesta, Abigail: Inside Helen Maroulis’s Grueling Struggle to Overcome Brain Trauma and Return for the Tokyo Olympics *Sports Illustrated*.  31.7.2020. Viitattu 3.4.2021. (englanniksi)
6. ↑  Penny, Brandon: Devastating Olympic Trials Loss Leads Wrestler Helen Maroulis To First World Title *TeamUSA.org*.  11.9.2015. Viitattu 3.4.2021. (englanniksi)
7. ↑  Rios, Denice: Helen Maroulis Takes First U.S. Gold In Women's Freestyle Wrestling *WYSO.org*.  18.8.2016. Viitattu 3.4.2021. (englanniksi)
8. 1 2  Maroulis, Helen Louise (USA) *iat.uni-leipzig.de*. Viitattu 24.11.2022. (englanniksi)
9. ↑  Zaccardi, Nick: Helen Maroulis’ world championships streak ends after life-altering year *NBC Sports*.  24.10.2018. Viitattu 3.4.2021. (englanniksi)
10. ↑  Zaccardi, Nick: Helen Maroulis to miss world championships, eyes still on defending Olympic title *NBC Sports*.  21.5.2019. Viitattu 3.4.2021. (englanniksi)
11. ↑  McDougall, Chrös: Helen Maroulis Among Four Victorious U.S. Women As Wrestlers Return To The Mat In France *TeamUSA.org*.  15.1.2021. Viitattu 3.4.2021. (englanniksi)
12. ↑  Mourtoupalas, Connie: Helen Maroulis: America’s first female Olympic wrestling champion *eKathimerini.com*.  18.3.2019. Viitattu 3.4.2021. (englanniksi)

Aiheesta muualla
----------------

* Helen Maroulis Twitterissä

OlympiarenkaatNaispainin olympiavoittajat
**48 kg:** 2004: Ukraina Iryna Merleni | 2008: Kanada Carol Huynh | 2012: Japani Hitomi Obara | 2016: Japani Eri Tōsaka

**53 kg:** 2016: Yhdysvallat Helen Maroulis

**55 kg:** 2004: Japani Saori Yoshida | 2008: Japani Saori Yoshida | 2012: Japani Saori Yoshida

**58 kg:** 2016: Japani Kaori Ichō

**63 kg:** 2004: Japani Kaori Ichō | 2008: Japani Kaori Ichō | 2012: Japani Kaori Ichō | 2016: Japani Risako Kawai

**69 kg:** 2016: Japani Sara Doshō

**72 kg:** 2004: Kiina Wang Xu | 2008: KiinaWang Jiao | 2012: VenäjäNatalja Vorobjova

**75 kg:** 2016: Kanada Erica Wiebe

Naispainin sarjan 56/55 kg maailmanmestarit

|  |
| --- |
| 1997: Anna Gomis |
1998: Gudrun Annette Høie |
1999: Anna Gomis |
2000: Seiko Yamamoto |
2001: Seiko Yamamoto |
2002: Saori Yoshida |
2003: Saori Yoshida |
2005: Saori Yoshida |
2006: Saori Yoshida |
2007: Saori Yoshida |
2008: Saori Yoshida |
2009: Saori Yoshida |
2010: Saori Yoshida |
2011: Saori Yoshida |
2012: Saori Yoshida |
2013: Saori Yoshida |
2014: Chiho Hamada |
2015: Helen Maroulis |
2016: Mayu Mukaida |
2017: Haruna Okuno |
2018: Mayu Mukaida |
2019: Jacarra Winchester |